**Ministru kabineta noteikumu projekta „Invaliditātes informatīvās sistēmas noteikumi” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta "Invaliditātes informatīvās sistēmas noteikumi" (turpmāk – noteikumu projekts) mērķis ir reglamentēt valsts informācijas sistēmā ”Invaliditātes informatīvā sistēma” (turpmāk – informācijas sistēma) iekļaujamos datus, to apjomu, datu apstrādes noteikumus, kārtību un institūciju sadarbības noteikumus.  Noteikumu projekts stāsies spēkā vispārējā kārtībā pēc tā publicēšanas ”Latvijas Vēstnesī”. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ar Invaliditātes likuma (turpmāk – Likums) grozījumiem, kas stājās spēkā 2018.gada 28.novembrī, Likums papildināts ar 3.1 pantu, kura ceturtajā daļā ietverts deleģējums Ministru kabinetam noteikt informācijas sistēmā iekļaujamos datus, to apjomu, datu apstrādes noteikumus un kārtību, kā arī institūciju sadarbības noteikumus. Likuma pārejas noteikumu 6.punkts nosaka, ka minētos noteikumus Ministru kabinets izdod līdz 2019.gada 1.martam. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likuma 3.1 pantā noteikts, ka informācijas sistēmā iekļauj datus par prognozējamas invaliditātes un invaliditātes ekspertīzēm (turpmāk kopā – invaliditātes ekspertīze), kā arī par personām ar prognozējamu invaliditāti un personām ar invaliditāti, tostarp personas datus, un, ka informācijas sistēmas mērķis ir nodrošināt personu ar prognozējamu invaliditāti un personu ar invaliditāti uzskaiti, kas nepieciešama sociālās drošības sistēmas maksājumu un citu valsts noteikto atvieglojumu piešķiršanai, palīdzības sniegšanai personām ar invaliditāti, invaliditātes riska un invaliditātes seku mazināšanai, kā arī veidot statistiku, lai plānotu, izstrādātu un novērtētu valsts politiku invaliditātes jomā un nodrošinātu citu Veselības un darbspēju ekspertīzes ārstu valsts komisijas (turpmāk – Valsts komisija) funkciju izpildi.  Tāpat šajā pantā noteikts, ka tiesības apstrādāt informācijas sistēmā iekļauto informāciju saistībā ar prognozējamu invaliditāti un invaliditāti, tostarp personas datus, ir panta trešajā daļā minētajām institūcijām un personām to darbību reglamentējošos normatīvajos aktos noteikto funkciju vai deleģēto uzdevumu izpildei.  Informācijas sistēmas pārzinis ir Valsts komisija.  Valsts komisija ir Labklājības ministrijas pakļautībā esoša tiešās pārvaldes iestāde, kura izvērtē personas funkcionēšanas ierobežojumu pakāpi un saskaņā ar normatīvajiem aktiem nosaka prognozējamu invaliditāti un invaliditāti, t.sk. darbspēju zaudējumu, un sniedz:   1. atzinumus par medicīniskajām indikācijām:    1. īpašas kopšanas nepieciešamībai;    2. vieglā automobiļa speciālai pielāgošanai un pabalsta saņemšanai transporta izdevumu kompensēšanai;    3. asistenta pakalpojuma pašvaldībā nepieciešamībai;    4. atvieglojumiem naturalizācijas procedūras uzsākšanai Latvijas pilsonības iegūšanai;    5. darbnespējas lapas pagarināšanai pārejošas darbnespējas periodā, kas turpinās ilgāk par 26 nedēļām, ja darbnespēja ir nepārtraukta;    6. personas līdz 18 gadu vecumam veselības stāvokļa atbilstībai invaliditātes noteikšanas kritērijiem, kādi normatīvajos aktos bija paredzēti invaliditātes noteikšanai personas aprūpes laikā, ja tas nepieciešams bērna vecākam vai aizbildnim, pieprasot vecuma pensiju uz atvieglotiem noteikumiem par bērna ar invaliditāti aprūpi;   2) ieteikumu sociālās un profesionālās rehabilitācijas pakalpojumu iekļaušanai individuālajā rehabilitācijas plānā personai ar prognozējamu invaliditāti.  Nosakot invaliditāti, Valsts komisija izsniedz invaliditāti apliecinošu dokumentu – invaliditātes apliecību, ja persona izteikusi šādu vēlmi.  Invaliditātes ekspertīzes process Valsts komisijā ir saistīts ar liela apjoma informāciju, tai skaitā datu apstrādi, un ir viens no nozīmīgākajiem publiskās pārvaldes pamatdarbības procesiem.  Pašreiz attiecīgie dati tiek apstrādāti Valsts komisijas uzturētā informācijas sistēmā, kas sastāv no diviem blokiem – informācijas sistēmas un uz Oracle Business Intelligence (Oracle BI) rīkiem bāzētu datu analīzes sistēmu, uz kuru katru nakti tiek replicēti informācijas sistēmas dati. Minēto informācijas sistēmu veidoja 2006.gadā, izmantojot ārpakalpojumu sniedzēju pakalpojumus tās izstrādei. Pašreiz informācijas sistēmas darbības nodrošināšanai ir izveidota relāciju datu bāze (DBVS Oracle vers. 11g) ar vairāk nekā 290 tabulām, kurās iekļauti vairāk par tūkstoti uzglabājamo parametru. Lietotāja saskarni, datu ievadi un vizualizāciju nodrošina vairāk nekā 100 dažādas sarežģītības ekrānformas. Tās apjoms uz diskiem kopā ar auditācijas informāciju tuvojas vienam terabaitam.  Informācijas sistēmā esošo datu apstrāde notiek saskaņā ar Ministru kabineta 2011.gada 26.aprīļa noteikumu Nr.315 “Veselības un darbspēju ekspertīzes ārstu valsts komisijas nolikums” 3.7.apakšpunktu, Likumu un Ministru kabineta 2014.gada 23.decembra noteikumiem Nr.805 “Noteikumi par prognozējamas invaliditātes, invaliditātes un darbspēju zaudējuma noteikšanas kritērijiem, termiņiem un kārtību” (turpmāk – MK noteikumi Nr.805). Pašlaik nav atsevišķs normatīvais akts, kurā būtu reglamentēta informācijas sistēmas izveide, tajā ietveramo datu apjoms un starpinstitucionālā sadarbība.  Lai nodrošinātu Valsts informācijas sistēmas likuma 5.panta pirmajā daļā noteikto, ka valsts informācijas sistēmas izveido saskaņā ar normatīvajiem aktiem, kā arī atbilstību 2016.gada 27.aprīļa EIROPAS PARLAMENTA UN PADOMES REGULAI (ES) 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) saskaņā, ar kuru pārzinim ir pienākums nodrošināt tiesisku un pamatotu fizisko personu datu apstrādi, tostarp fizisko personu datu apstrādes principus (5.pants), esošajai informācijas sistēmai nepieciešams izstrādāt Ministru kabineta noteikumus, radot atbilstošu tiesisko pamatu informācijas sistēmas pastāvēšanai un tajā esošo datu apjomam un apstrādei. Datu apstrāde esošajā informācijas sistēmā ir identificēta un izvērtēta balstoties uz MK noteikumiem Nr.805. Šis noteikumu projekts neparedz paplašināt informācijas sistēmā uzkrājamos datus vai veikt izmaiņas informācijas sistēmas darbībā un funkcionalitātē.  Noteikumu projekts nosaka informācijas sistēmā iekļaujamos datus, to apjomu, datu apstrādes noteikumus, kārtību un institūciju sadarbības noteikumus. Informācijas sistēmā tiek iekļauti dati par Valsts komisijā iesniegtajiem iesniegumiem, personām, kurām nosaka prognozējamu invaliditāti, invaliditāti, t.sk. darbspēju zaudējumu, invaliditātes ekspertīzes procesu, personām noteikto prognozējamo invaliditāti, invaliditāti, darbspēju zaudējumu, izsniegtajiem atzinumiem un invaliditātes apliecībām un invaliditātes ekspertīzes procesā iesaistītajiem ģimenes (vispārējās prakses) vai ārstējošiem ārstiem (turpmāk – ārsts) un Valsts komisijas ārstiem. Ja invaliditātes ekspertīze veicama nepilngadīgai personai vai personai ar ierobežotu rīcībspēju, papildus tiek apstrādāti arī likumiskā pārstāvja dati, savukārt pilnvarotās personas dati tiek apstrādāti, ja invaliditātes ekspertīzes procesā tiek iesaistīta pilnvarotā persona, piemēram, saņemt dokumentus.  Noteikumu projekta 6. punktā noteikts informācijas apjoms, kādu Valsts komisija apstrādā par personu, kura ar iesniegumu vērsusies Valsts komisijā. Informācijas sistēmā ievadot personas kodu vai identifikācijas numuru, no Iedzīvotāju reģistra tiek izgūti šādi personas dati: vārds (vārdi), uzvārds (uzvārdi), dzimums, dzimšanas datums, valstiskās piederības veids, deklarētā dzīvesvietas adrese, bet, ja persona ir mirusi, arī miršanas datums. Atbilstoši Fizisko personu reģistra likumam, kas Saeimā pieņemts 2017.gada 14.decembrī, no 2020. gada 1. jūlija klienta personas dati tiks izgūti no Fizisko personu reģistra. Pārējie informācijas sistēmā iekļaujamie dati tiek iegūti no personas vai tās likumiskā pārstāvja, vai pilnvarotās personas, vai atbilstoši normatīvajos aktos noteiktajam – personas ārsta, vienotās veselības nozares informācijas sistēmas, personas darba devēja, izglītības iestādes, valsts vai pašvaldību institūcijas (MK noteikumu Nr.805 6.punkts).  Noteikumu projekta 6.6. un 6.11. apakšpunktā norādītā informācija – valstiskās piederības veids un datums, kad persona izbraukusi no valsts - nepieciešama, lai pārliecinātos par personas, kura pieprasa veikt invaliditātes ekspertīzi, atbilstību Likuma 7.panta pirmajā un otrajā daļā noteiktajam personu lokam, kuras Latvijā var pieprasīt veikt invaliditātes ekspertīzi.  Noteikumu projekta 6.7., 6.8. un 6.10. apakšpunktos minētā informācija tiek iegūta no Funkcionālo spēju pašnovērtējuma anketas personām no 18 gadu vecuma (MK noteikumu Nr.805 17.3.apakšpunkts 1.pielikums), kuru aizpilda pati persona un ir viens no obligāti iesniedzamajiem dokumentiem invaliditātes ekspertīzei (MK noteikumu Nr.805 3.punkts). No 2015.gada 1.janvāra personām no 18 gadu vecuma izvērtē funkcionēšanas ierobežojumu un tā pakāpi un nosaka invaliditāti.  Noteikumu projekta 6.12., 6.13. un 6.14. apakšpunktā norādītā informācija – kontaktinformācija un adrese - ir nepieciešama, lai Valsts komisija varētu veikt saziņu ar personu. Parasti invaliditātes ekspertīze tiek veikta bez personas klātbūtnes (MK noteikumu Nr.805 8. un 14.punkts). Persona, Valsts komisijā iesniedzot iesniegumu invaliditātes ekspertīzes veikšanai vai jaunas invaliditātes apliecības saņemšanai, iesniegumā var izvēlēties norādīt sev ērtāko lēmuma vai invaliditātes apliecības saņemšanas veidu (MK noteikumu Nr.805 2.1. un 3.1.apakšpunkts un 22.punkts). Personai norādot kontaktinformāciju, ir iespēja sev ērtā veidā operatīvi iegūt informāciju par Valsts komisijas pieņemto lēmumu (īsziņas vai e-pasta veidā, tai skaitā izmantojot valsts uzturētās E-adreses sistēmu). Tāpat, tuvojoties lēmuma termiņa beigām, personai tiek nosūtīts atgādinājums par atkārtotu dokumentu iesniegšanu Valsts komisijā.  Lēmumu, atzinumu un ieteikumu Valsts komisija paziņo atbilstoši Paziņošanas likumam, t.sk. izmantojot elektroniskos sakarus.  Atbilstoši Ministru kabineta 2018.gada 11.decembra noteikumiem Nr.763 “Noteikumi par Oficiālās statistikas programmu 2019.-2021.gadam” Valsts komisijai ik gadu Centrālajai statistikas pārvaldei jāsniedz dati par personu ar invaliditāti skaitu Latvijā kopā un pa pilsētām un novadiem, kā arī sadalījumā pēc funkcionēšanas ierobežojumiem (noteikumu projekta 8.5.apakšpunkts), dzimuma (noteikumu projekta 6.4.apakšpunkts) un invaliditātes smaguma (noteikumu projekta 8.20.5.apakšpunkts). Dati par Latvijas pilsētās un novados dzīvojošām personām ar invaliditāti tiek sagatavoti, izmantojot deklarēto adresi.  Noteikumu projekta 6.15. apakšpunktā norādītais personas fotogrāfijas attēls nepieciešams invaliditātes apliecības izgatavošanai. Invaliditātes apliecības paraugu, izsniegšanas un uzskaites kārtību reglamentē 2012.gada 26.jūnija Ministru kabineta noteikumi Nr.450 “Noteikumi par invaliditāti apliecinoša dokumenta paraugu, dokumenta izsniegšanas un uzskaites kārtību” (turpmāk – MK noteikumi Nr.450). Personām, kuras ir vecākas par trīs gadiem, invaliditātes apliecības (turpmāk – apliecības) aversā atspoguļo sejas attēlu (MK noteikumu Nr.450 6.punkts). Patlaban personas sejas fotogrāfijas skenēta attēla vai digitāla attēla datne tiek uzglabāta informācijas sistēmā, aizņemot lielu datu apjomu. Valsts komisija pēc projekta "Invaliditātes ekspertīzes pakalpojumu kvalitātes uzlabošana" (turpmāk – IT projekts) (IT projekts iekļaujas Eiropas Savienības struktūrfondu un Kohēzijas fonda 2014. -2020.gada plānošanas perioda darbības programmas „Izaugsme un nodarbinātība” 2.2.1.1. pasākuma "Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība" projektā Nr.2.2.1.1./17/I/007 “Labklājības nozares informācijas un komunikācijas tehnoloģiju centralizācija” labklājības nozares informācijas un komunikācijas tehnoloģiju darbības efektivitātes un pakalpojumu sniegšanas uzlabošanai) (IT projektā plānotās darbības paredzēts īstenot līdz 2021. gada beigām) īstenošanas izmantos Fizisko personu reģistrā esošo personu – Valsts komisijas klientu – fotogrāfijas apliecību izgatavošanai. Attiecīgo fotogrāfijas attēlu plānots lejuplādēt tikai apliecības izgatavošanai, bet ne vairs uzglabāt informācijas sistēmā. Tas uzlabos informācijas sistēmas ātrdarbību un atvieglos apliecības saņemšanu cilvēkiem, kuri veselības stāvokļa dēļ nevar ierasties Valsts komisijā, un tiks minimizēts uzkrājamo personas datu apjoms.  Noteikumu projekta 6.16. apakšpunktā noteikts informācijas apjoms, kādu Valsts komisija apstrādā par personas likumisko pārstāvi vai pilnvaroto personu. Ja dokumentus invaliditātes ekspertīzei iesniedz personas likumiskais pārstāvis vai pilnvarota persona klātienē, kādā no Valsts komisijas nodaļām, jāuzrāda derīgs dokuments, kurš apliecina tiesības pārstāvēt personas likumiskās tiesības un intereses. Bet, ja dokumentus ekspertīzei iesniedz neklātienē – jāpievieno šāda dokumenta kopija. Kopija tiek glabāta tikai personas lietā. Informācijas sistēmā tiek uzkrāts likumiskā pārstāvja vai pilnvarotās personas vārds (vārdi), uzvārds (uzvārdi) un personas kods vai identifikācijas numurs (noteikumu projekta 6.16.1., 6.16.2. un 6.16.3.apakšpunkts), sīkāka informācija par apliecinošo dokumentu informācijas sistēmā netiek uzkrāta.  Noteikumu projekta 6.18. apakšpunktā norādītā informācija – miršanas datums – ir nepieciešama, lai no informācijas sistēmas izņemtu mirušo personu lietas. Ja no Iedzīvotāju reģistra tiek saņemta informācija, ka persona ir mirusi, personas lieta informācijas sistēmā kļūst neaktīva, un lieta tiek arhivēta.  Noteikumu projekta 7. punktā noteikts informācijas apjoms, kādu Valsts komisija uzkrāj un apstrādā par saņemtajiem iesniegumiem.  MK noteikumu Nr.805 2. punkts nosaka prognozējamas invaliditātes ekspertīzei, savukārt 3. punkts – invaliditātes ekspertīzei un darbspēju noteikšanai iesniedzamos dokumentus. Ekspertīzes pamatā ir personas, tās likumiskā pārstāvja vai pilnvarotās personas, vai ārsta iesniegums. Iesniegumu var iesniegt MK noteikumu Nr.805 4. un 5. punktā uzskaitītajos veidos, rakstot brīvā formā vai izmantojot Valsts komisijas tīmekļa vietnē pieejamo veidlapu. Visa iesniegumā minētā informācija tiek uzkrāta informācijas sistēmā un izmantota invaliditātes ekspertīzes procesā.  Pēc IT projekta īstenošanas informācijas sistēmas programmatūra tiks aizstāta ar jaunu programmatūru, nemainot esošās sistēmas funkcionalitāti. Pilnveidotajā informācijas sistēmā būs nodrošināta iespēja, izmantojot e-pakalpojumu, klientam sekot līdzi sava iesnieguma virzībai Valsts komisijā, sākot no iesnieguma saņemšanas, beidzot ar lēmuma pieņemšanu un atzinumu sniegšanu, nodrošinot automātiskas statusa izmaiņas atkarībā no iesnieguma atrašanās vietas invaliditātes ekspertīzes procesā.  Noteikumu projekta 8. punktā noteikts informācijas apjoms, kādu informācijas sistēmā uzkrāj par invaliditātes ekspertīzi.  Prognozējamas invaliditātes ekspertīzi veic personai, kurai funkcionēšanas ierobežojuma pakāpe atbilst prognozējamas invaliditātes noteikšanas kritērijiem, kādi noteikti MK noteikumu Nr.805 3.pielikumā, un paredzams, ka bez ārstniecības, rehabilitācijas un sociālo pakalpojumu saņemšanas tā palielināsies un atbildīs invaliditātes noteikšanas kritērijiem. Savukārt invaliditātes ekspertīzi veic vai darbspēju zaudējumu nosaka personai ar fiziskās vai garīgās veselības traucējumiem, kuru dēļ tā nepārtraukti ārstējusies vismaz sešus mēnešus pirms iesnieguma iesniegšanas dienas Valsts komisijā, tai ir radušies vai var uzskatīt, ka ir radušies stabili funkcionēšanas ierobežojumi un to apliecina medicīniskie dokumenti (MK noteikumu Nr.805 11. punkts).  Noteikumu projekta 8.3., 8.4. un 8.6. apakšpunktā norādītā informācija tiek iegūta, apstrādājot ārsta sagatavoto pacienta nosūtījumu uz Valsts komisiju. Nosūtījumā iekļaujamās informācijas apjomu reglamentē Ministru kabineta 2006.gada 4.aprīļa noteikumu Nr.265 “Medicīnisko dokumentu lietvedības kārtība” 30. pielikums (veidlapa Nr.088/u). Invaliditātes ekspertīzes procesā tiek ņemts vērā un vērtēts arī personas, personas likumiskā pārstāvja vai pilnvarotās personas iesniegumā sniegtais veselības stāvokļa vērtējums (noteikumu projekta 8.7. apakšpunkts).  Valsts komisijas ārsts, izvērtējot saņemto medicīnisko informāciju par pamatslimību un blakus slimību (noteikumu projekta 8.3. un 8.4.apakšpunkts), nosaka personas funkcionālā traucējuma veidu (vienu vai vairākus) (noteikumu projekta 8.5. apakšpunkts).  Atbilstoši MK noteikumu Nr.805 17. punktam, veicot invaliditātes vai darbspēju ekspertīzi, Valsts komisijas ārsts novērtē personas veselības traucējumus un funkcionēšanas ierobežojumu saskaņā ar MK noteikumu Nr.805 4. vai 5. pielikumu un personas veselības traucējumu (noteikumu projekta 8.8. apakšpunkts) un funkcionēšanas ierobežojuma novērtējumu (noteikumu projekta 8.9. apakšpunkts) ieraksta ekspertīzes aktā informācijas sistēmā.  Noteikumu projekta 8.10., 8.11. un 8.12. punktos minētie dati tiek apstrādāti saskaņā ar MK noteikumu Nr.805 6.punktu un 1.pielikumu.  Saskaņā ar MK noteikumu Nr.805 9. punktu, veicot prognozējamas invaliditātes ekspertīzi, Valsts komisijas ārsts novērtē personai diagnosticētos veselības traucējumus (noteikumu projekta 8.6. apakšpunkts) un funkcionēšanas ierobežojumus, kā arī individuālajā rehabilitācijas plānā paredzētos pasākumus, to veikšanas termiņus un sasniedzamos rezultātus. Valsts komisijas ārsts plāna novērtējumu (noteikumu projekta 8.18. apakšpunkts) un savus secinājumus apraksta ekspertīzes aktā informācijas sistēmā. Valsts komisijas amatpersona, pamatojoties uz ekspertīzes aktu un MK noteikumu Nr.805 3. pielikumu, pieņem lēmumu par prognozējamas invaliditātes noteikšanu vai nenoteikšanu (noteikumu projekta 8.20.8. apakšpunkts) un tās termiņu (noteikumu projekta 8.20.7. apakšpunkts), kā arī apstiprina vai noraida individuālo rehabilitācijas plānu (noteikumu projekta 8.19. apakšpunkts).  MK noteikumu Nr.805 pieņemšanas rezultātā tika pilnveidota invaliditātes noteikšanas sistēma, iekļaujot jaunus invaliditātes un darbspēju zaudējuma noteikšanas kritērijus un metodiku, kas balstās uz Starptautiskās funkcionēšanas, nespējas un veselības klasifikācijā (SFK) noteiktajiem principiem un uz Eiropas Sociālā fonda līdzfinansētā projekta “Darbspēju vērtēšanas sistēmas pilnveidošana” ID.Nr.1DP/1.4.2.1./08/IPIA/NVA/001 ietvaros 2014.gadā Valsts komisijas veikto pētījumu un izstrādātajām rekomendācijām.  Pilnveidotā invaliditātes un darbspēju zaudējuma noteikšanas metodika atbilstoši Likuma 1.panta 2. un 3.punktam paredz novērtēt ne tikai veselības traucējumus, bet arī funkcionēšanas ierobežojumu, un noteikt katrai no invaliditātes grupām orientējošu darbspēju zaudējumu procentos (noteikumu projekta 8.20.4. apakšpunkts). Līdz ar to invaliditātes noteikšanā tiek vērtēts arī personas veselības un funkcionēšanas spēju traucējuma radītais funkcionēšanas ierobežojums (piemēram, spēja sevi aprūpēt, pārvietoties, iekļauties sabiedrībā un citas fiziskās un garīgās spējas) (noteikumu projekta 8.9. apakšpunkts), kā rezultātā vienas un tās pašas diagnozes gadījumā invaliditātes smaguma pakāpe var atšķirties.  Invaliditāte ne vienmēr nozīmē, ka persona ir nespējīga strādāt, bet gan to, ka tai ir funkcionēšanas ierobežojumi, kas ierobežo darba spējas un tādēļ ir nepieciešams papildus atbalsts, piemēram, saīsināts darba laiks, pārkvalifikācija, darba vietas pielāgošana vai tamlīdzīgi pasākumi.  Darbspēju zaudējums procentuāli tiek novērtēts arī pēc nelaimes gadījuma darbā, ko apliecina darba devēja vai Valsts darba inspekcijas sagatavots akts par notikušu nelaimes gadījumu darbā, vai, ja personai ir konstatēta arodslimība, ko apliecina valsts sabiedrības ar ierobežotu atbildību „Paula Stradiņa Klīniskā universitātes slimnīca” Aroda un radiācijas medicīnas centra ārstu komisijas izsniegts atzinums vai cita MK noteikumu Nr.805 19.punktā uzskaitīta pamatojošā dokumenta pamata (noteikumu projekta 8.12. apakšpunkts).  Noteikumu projekta 8.14. un 8.15. apakšpunktā norādītā informācija – darbnespējas sākuma datums un iemesls – nepieciešama invaliditātes ekspertīzei un darbnespējas lapas pagarināšanas atzinuma sagatavošanai.  Saskaņā ar likuma „Par maternitātes un slimības apdrošināšanu” 13. panta trešo daļu un Ministru kabineta 2001.gada 3.aprīļa noteikumu Nr.152 "[Darbnespējas lapu izsniegšanas un anulēšanas kārtība](http://likumi.lv/ta/id/6675-darbnespejas-lapu-izsniegsanas-kartiba)” 17.1 punktu, ja darbnespēja turpinās ilgāk par 26 nedēļām, ārsts nosūta personu uz Valsts komisiju, kas sniedz atzinumu par darbnespējas lapas pagarināšanu darbnespējas periodā, kas turpinās ilgāk par 26 nedēļām, bet ne ilgāk par 52 nedēļām (skaitot no darbnespējas pirmās dienas), ja tas nepieciešams pilnvērtīgas ārstēšanas nodrošināšanai (tai skaitā rehabilitācijas nodrošināšanai), vai nosaka invaliditāti. Arī nosakot prognozējamu invaliditāti, Valsts komisijai jāsniedz atzinums par pārejošās darbnespējas turpināšanu ilgāk par 26 nedēļām.  Informācijas sistēmā tiek uzkrāta informācija par ārsta sagatavotā individuālā rehabilitācijas plāna datumu (noteikumu projekta 8.17. apakšpunkts), taču sīkāka informācija par plānā ietvertajiem pasākumiem informācijas sistēmā netiek uzkrāta.  Saskaņā ar MK noteikumu Nr.805 10. punktu Valsts komisijas amatpersona, pamatojoties uz prognozējamas invaliditātes ekspertīzes aktu pieņem lēmumu par prognozējamas invaliditātes noteikšanu vai nenoteikšanu (noteikumu projekta 8.20.8. apakšpunkts) un tās termiņu (noteikumu projekta 8.20.7. apakšpunkts).  Savukārt saskaņā ar MK noteikumu Nr.805 18. punktu Valsts komisijas amatpersona, pamatojoties uz invaliditātes ekspertīzes aktu, pieņem lēmumu par invaliditātes, tai skaitā darbspēju zaudējumu noteikšanu vai nenoteikšanu (noteikumu projekta 8.20.5. apakšpunkts) un noteikšanas gadījumā arī termiņu (noteikumu projekta 8.20.7. apakšpunkts).  Ja invaliditāte, tai skaitā darbspēju zaudējums tiek noteikts personai pēc 18 gadu vecuma (MK noteikumu Nr.805 19. punkts), lēmumā tiek norādīts arī invaliditātes cēlonis (noteikumu projekta 8.20.6. apakšpunkts).  Noteikumu projekta 9. punktā noteikts informācijas apjoms, kādu informācijas sistēmā uzkrāj par sniegtajiem atzinumiem.  Valsts komisijas amatpersona, pamatojoties uz invaliditātes ekspertīzes aktu, var izsniegt iepriekš uzskaitītos atzinumus. Atzinumu izsniegšanas kritēriji noteikti MK noteikumos Nr.805.  Noteikumu projekta 10. punktā noteikts informācijas apjoms, kādu informācijas sistēmā uzkrāj par apliecībām.  Personai, kurai invaliditāte noteikta uz laiku, apliecības termiņš ir datums, līdz kuram personai noteikta invaliditāte. Šajā laika posmā apliecības statuss tiek noteikts „aktīvs”. Apliecības statuss tiek mainīts uz „neaktīvs”, ja beidzies apliecības derīguma termiņš, tiek izsniegta jauna apliecība, Valsts komisijai sniegta informācija par apliecības nozaudēšanu u.tml. gadījumos. Apliecība ir pamats dažādu personām ar invaliditāti mērķētu atvieglojumu saņemšanai, kurus iespējams saņemt, ja apliecība ir derīga, tas ir, tās statuss ir „aktīvs”.  Institūciju uzskaitījums, kurām būs tiesības apstrādāt (saņemt, izmantot, glabāt u.tml.) informācijas sistēmā iekļautos personas datus ir sniegts Likumā. Noteikumu projektā noteikts, kas sniedz datus, kuri uzkrājami informācijas sistēmā un kuras institūcijas varēs saņemt ziņas no informācijas sistēmas. Lai nodrošinātu informācijas sistēmā iekļaujamās informācijas sniegšanu, Valsts komisija slēdz vienošanos par datu apstrādi ar iestādēm.  Pašreiz lielāko daļu no izveidotajām vairāk nekā 120 lietotāju saskarnēm ar informācijas sistēmu veido tīmekļa pakalpes (web services), izmantojot integrētās valsts informācijas sistēmas (IVIS) portālu.  Dati, kuru apstrādes mērķis ir zudis, tiks glabāti informācijas sistēmas datu arhīvā atbilstoši normatīvajos aktos noteiktajām prasībām.  Personas dati (bez īpašas kategorijas personas datiem) ir pieejami e-pakalpojumos (noslēgti līgumi ar vairāk nekā 100 iestādēm), ārstiem/ģimenes ārstiem, kuri veido nosūtījumus uz invaliditātes ekspertīzi, kā arī pašām fiziskajām personām ar invaliditāti par sevi vai savu aizgādībā, aizgādnībā vai aizbildnībā esošo personu.  Valsts pārvaldes pakalpojumu portālā www.latvija.lv personas par sevi var apskatīt datus, koriģēt kontaktinformāciju pieejamajos e-pakalpojumos EP176 - Atkārtota invalīda apliecības izsniegšana; EP62 - Iesniegums Valsts komisijai par invaliditātes ekspertīzes veikšanu; EP63 - Iesniegums invaliditātes ekspertīzes lēmuma apstrīdēšanai; EP64 - Mani dati Valsts komisijā;  Ārstiem/ģimenes ārstiem paredzētie e-pakalpojumi EP65 un EP66 vairs netiek uzturēti, jo ir izveidoti web servisi un sadarbībā ar Nacionālo veselības dienestu notestēti jau testa vidē, ar kuriem visu nepieciešamo informāciju par personām ar invaliditāti, t.sk. galvenās invaliditātes lēmumā noteiktās diagnozes pēc SSK10 klasifikācijas, tiks nodota uz e-veselības portālu un būs pieejama tajā.  Valsts komisija ar IT projekta palīdzību paredzējusi pilnveidot datu apmaiņas risinājumus un nodrošināt nepieciešamo datu kopu pārņemšanu no E-veselības sistēmas, kas ļaus samazināt un nedublēt nosūtījumā un tam pievienotajos dokumentos iesniedzamo informāciju.  Informācijas sistēma ir integrēta ar rindu vadības sistēmu AKIS galvenajā ēkā Ventspils iela 53, Rīga, kas ļauj izmantot ārējās informatīvās iekārtas klientu apkalpošanā: klienta rindas numuriņu saņemšana un izsaukumi atbilstoši numuriem, kārtas numuru izgaismošana uz informatīvajiem monitoru ekrāniem.  Ņemot vērā minēto, informācijas sistēmā iekļaujamo datu apstrāde saskaņota ar spēkā esošajiem normatīvajiem aktiem, kas paredz iestādes normatīvajos aktos noteikto pienākumu izpildi. |
| 3. | Projekta izstrādē iesaistītās institūcijas un publiskas personas kapitālsabiedrības | Valsts komisija |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 2018.gada 1.janvārī valstī bija 185 695 personas ar invaliditāti. Ik gadu personu ar invaliditāti skaits pieaug vidēji aptuveni par 18 tūkstošiem personu (2016.gadā pirmreizējo personu ar invaliditāti skaits pieauga par 18 921, no tiem 17 964 pieaugušie un 2017.gadā – par 17 962, no kurām 17 096 pieaugušie). 2017.gadā pieņemti lēmumi par prognozējamu invaliditāti 64 personām (2016.gadā – 79 personām). Attiecīgi Valsts komisijas ārsti un amatpersonas veic šo personu datu ievadi un apstrādi.  Valsts komisija 2017.gadā veica 70 096 invaliditātes ekspertīzes, izsniedza 41 783 atzinumus un 69 307 invaliditātes apliecības (avots: Valsts komisija). |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām projekta tiesiskais regulējums nemaina tiesības un pienākumus, kā arī veicamās darbības, taču ļauj patstāvīgi iegūt informāciju, kādi dati saistīti ar invaliditāti un kādā veidā tiek apstrādāti. |
| 3. | Administratīvo izmaksu monetārs novērtējums | Valsts komisijai nerodas jauni informācijas apstrādes pienākumi. |
| 4. | Atbilstības izmaksu monetārs novērtējums | Noteikumu projekts neparedz atbilstības izmaksas. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | 2018.gada 21.jūnijā Labklājības ministrijas tīmekļa vietnē (http://www.lm.gov.lv/text/1789) tika ievietots paziņojums par projekta būtību un iedzīvotāji bija aicināti izteikt savu viedokli elektroniski un pa pastu. |
| 2. | Sabiedrības līdzdalība projekta izstrādē | Nav |
| 3. | Sabiedrības līdzdalības rezultāti | Sabiedrības pārstāvju viedokļi par projektu noteiktajā termiņā – līdz 2018.gada 7.jūlijam – netika saņemti. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts komisija, Pilsonības un migrācijas lietu pārvalde. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neparedz jaunu institūciju veidošanu, kā arī neparedz esošo institūciju funkciju paplašināšanu. |
| 3. | Cita informācija | Noteikumu projekta prasības tiks izpildītas valsts un pašvaldību iestāžu esošo finanšu līdzekļu ietvaros, kā arī tajā apjomā, kāds ir noteikts pašreiz noslēgto vienošanos starp institūcijām regulējumā. |

Labklājības ministrs J.Reirs

Veidliņa 67782951

Ruta.Veidlina@lm.gov.lv